Erling Bonnesen (V), 2010-11-18:
Jeg kan jo med glæde konstatere, som det også er fremgået af min ordførertale, at kommunerne har fået flere penge, også til ældreområdet.
Også når vi kigger i kommunernes egne regnskabstal, bruger kommunerne flere penge til ældreområdet.
Det er jeg glad for, og det tror jeg at hele flertallet, der står bag pris loftet, er glad for.
Det sikrer netop lige præcis, at alle kan få sund, nærende kost og fuld forplejning inden for et økonomisk overkommeligt beløb, og det troede jeg faktisk også var Enhedslistens synspunkt på et tidspunkt.
Men jeg kan så forstå nu, at det har man forladt.
Man skal åbenbart så bare sige, at kommunerne kan få lov til at hæve priserne på mad til hvad det skal være.
Det må Enhedslistens selv svare for.
Jeg synes, at det er godt, at vi har fået sat loftet, hvor vi har det, for så sikrer vi, at alle uanset indkomst- og formueforhold lige præcis kan få sund og nærende kost og fuld forplejning.
Hvis man så derudover vil tilbyde nogle ting, må det stå for kommunernes egen regning, men det afgørende er, at der er tale om fuld forplejning, og det kan man så definere på forskellig måde.
Vi kan så også konstatere, at langt de fleste ældre sådan set er godt tilfredse.
De steder, hvor man ikke er det, må man gå til sin kommunalbestyrelse og så prøve at få den til at se på det.
Vi har netop fra regeringens og flertallets side sikret prisloftet over mad, sikret, at alle uanset indkomst- og formueforhold er sikret fuld forplejning for et beløb på de her 3.111 kr., og det er lige præcis for at sætte en tyk streg under, at der skal være god forplejning til alle uanset indkomst- og formueforhold.
Det synes jeg er en god ting, og det synes flertallet er en god ting.
Hvordan man så får defineret indholdet af »fuld forplejning« er jo et kommunalt ansvar, og der er forskellige måder at gøre det på, og jeg synes, at det er godt, at man nogle gange kan definere det på en måde og andre gange på en anden måde med forskellige tilbud.
Sådan skal det jo være med kommunalt selvstyre.
Inden for de seneste 9 år er der blevet gennemført en række forbedringer af ældres rettigheder og valgmuligheder.
Det er sket både ved et generelt løft af ældreområdet og ved konkrete tilsagn til gavn for de svageste ældre.
Siden 2001 har ældreområdet fået et tiltrængt økonomisk løft.
Kommunerne har fra 2002 og fremefter fået et særligt tilskud oveni på 500 mio. kr. til et generelt løft af ældreplejen.
Fra 2006 er der lagt yderligere 500 mio. kr. oveni til styrkelse af kvaliteten i ældreplejen.
Til samme formål blev der i finanslovaftalen for 2010 afsat yderligere 300 mio. kr.
Ser man på kommunernes regnskaber på ældreområdet siden 2001, kan der over årene konstateres en stigning.
De samlede udgifter til ældreområdet i kommunerne er steget med ca. 4,1 mia. kr. fra 2001 til 2009.
Folkepensionister uden væsentlige supplerende indtægter eller formue har også mulighed for at modtage helbredstillæg, varmetillæg og personligt tillæg til dækning af udgifter.
Sidste år indførte vi et loft over egenbetaling for fuld forplejning for beboere i plejebolig og på plejehjem.
Prisloftet betyder, at beboerne har ret til en forplejning til maksimalt 3.111 kr. pr. måned.
Før prisloftet blev indført, betalte plejehjemsbeboere enkelte steder over 4.000 kr. pr. måned.
Formålet med prisloftet over maden er, at alle beboere på plejehjem og i plejeboliger m.v. har ensartede prisvilkår for fuld forplejning og får et tilbud herom til en rimelig pris og af en rimelig kvalitet uanset indkomst og formueforhold.
Kommunerne er kompenseret for det indførte loft via regulering af bloktilskuddet, og som KL og regeringen er enige om i aftalen om kommunernes økonomi for 2010, påvirker loftet derfor ikke rammerne for kommunernes muligheder for at fastholde og udvikle niveauet for den mad, der leveres til ældre i plejeboliger og på plejehjem.
Det er den enkelte kommune, der træffer beslutning om serviceniveauet for madservice, og kommunen kan komme med forskellige måltidstilbud med forskellig egenbetaling.
Vi forventer selvfølgelig, at kommunerne lever op til deres ansvar og sørger for, at madservicen til de ældre er præget af god kvalitet og er tilpasset den enkeltes ernæringsbehov.
På vegne af Venstre, Det Konservative Folkeparti, Dansk Folkeparti og Kristendemokraterne skal jeg hermed fremsætte følgende Forslag til vedtagelse
Alle ældre borgere på plejehjem skal i dag tilbydes en behovsbestemt ernæring og pleje baseret på en konkret individuel vurdering.
Det gælder uanset formue og indkomstforhold.
I 2009 indførte regeringen og DF et loft over egenbetaling for fuld forplejning i plejebolig m.v.
Kommunerne er kompenseret for dette loft.
Loftet blev indført på grund af for høje økonomiske byrder for ældre i nogle kommuner.
Folketinget konstaterer, at der også fremover er afsat midler til at fastholde serviceniveauet.
Centralt står kommunalbestyrelsernes muligheder for at udvikle kvaliteten i ældreplejen.
Kommunalbestyrelserne har ansvaret for serviceniveauet, de ældres trivsel og for at sørge for, at de ældre får en god hverdag.